Tiener sterf, talle in hospitaal na ‘hallusinasies’ by skoolArgieffoto Die Oos-Kaapse departement van gesondheid het gesê die leerders het in rye gestaan vir klasse by Bhekizizwe School in die Nothintwa-nedersetting toe hulle “deur hallusinasies na aanleiding van vrees oorval is”. Sizwe Kupelo, woordvoerder van die departement, het gesê die histerie onder die meisies is vermoedelik deur ŉ “raaiselagtige siekte” veroorsaak. Hy het gesê hoewel sulke voorvalle van tyd tot tyd in die provinsie gebeur, is dit die eerste keer dat iemand gesterf het daarvan. Volgens Kupelo sluit die simptome van die siekte in dat die leerders “stemme gehoor en visioene gehad het”. Nadat daar histerie onder die leerders uitgebreek het, is die skool vir die dag gesluit en al 520 leerders is huis toe gestuur. Thembinkosi Tshemese, die skoolhoof, het aan African News Agency (ANA) gesê die drama het begin toe ŉ graad 8-leerder in die ry inmekaargesak het. “Sy kon nie asemhaal nie en is na ŉ nabygeleë kliniek geneem, maar met haar aankoms het die verpleegsters gesê sy is oorlede,” het Tshemese gesê. ŉ Ontstelde Tshemese het die chaotiese toneel by die skool beskryf en gesê 17 ander leerders is na die kliniek gehaas of deur ambulanse na ŉ hospitaal geneem. “Die meisies het histeries gehuil. Sommige, omtrent 10 van hulle, moes na ŉ hospitaal geneem word en op ŉ drip geplaas word.” Hy het bevestig dat die adjunkhoof by die skool, Pinky Mkwamba, ook deur die “raaiselagtige siekte” aangetas is en tans in die hospitaal behandel word.